SK Úradný vestník Európskej únie L 41/24

ROZHODNUTIE DOZORNÉHO ÚRADU EZVO

č. 166/08/COL

z 12. marca 2008

o údajnej protiprávnej štátnej pomoci poskytnutej bitúnkom na porážku sobov v Nórsku (Nórsko)

DOZORNÝ ÚRAD EZVO (1),

SO ZRETEĽOM na Dohodu o Európskom hospodárskom priestore (2), a najmä na jej článok 8 a články 61 až 63 a jej protokoly 3 a 26,

SO ZRETEĽOM na Dohodu medzi štátmi EZVO o zriadení dozorného úradu a Súdneho dvora (3), a najmä na jej články 5 a 24,

SO ZRETEĽOM na článok 1 ods. 3 časti I a článok 4 ods. 2 časti II protokolu 3 k Dohode o dozore a súde,

keďže:

1. Skutočnosti

Dňa 11. októbra 2007 (vec 446496) bola dozornému úradu doručená sťažnosť o možnej štátnej pomoci poskytnutej bitúnkom na porážku sobov v Nórsku. V sťažnosti sa uvádzalo, že bitúnku na porážku sobov, Boalvvir BA, bola v období medzi júlom 2004 a novembrom 2006 poskytnutá zo strany „Reindriftens Utviklingsfond“ (4) štátna pomoc vo výške približne 7,2 milióna NOK (približne 910 000 EUR). Granty boli schválené ministerstvom poľnohospodárstva a výživy. Navrhovateľ nepredložil žiadne informácie preukazujúce, že by Boalvvir BA vykonával inú činnosť ako porážku sobov.

Listom zo 16. októbra 2007 (vec 447285) dozorný úrad potvrdil prijatie sťažnosti.

Listom zo 6. decembra 2007 (vec 456147) dozorný úrad oznámil navrhovateľovi, že riaditeľstvo dozorného úradu pre hospodársku súťaž a štátnu pomoc (5) prijalo predbežný záver, že sťažnosť sa týka výrobkov, ktoré nepatria do rozsahu pôsobnosti Dohody o EHP, a preto dozorný úrad nemá v tejto veci právomoc konať. Navrhovateľ bol upozornený, že ak do dvoch mesiacov od doručenia uvedeného listu nepredloží ďalšie údaje, ktoré by presvedčili riaditeľstvo o tom, že opatrenie, ktoré je predmetom sťažnosti, patrí do rozsahu pôsobnosti Dohody o EHP, riaditeľstvo navrhne kolégiu dozorného úradu vec bez ďalších krokov ukončiť.

Navrhovateľ na list dozorného úradu zo 6. decembra 2007 neodpovedal.

2. Posúdenie

Dozorný úrad uvádza, že na to, aby sa ustanovenia o štátnej pomoci obsiahnuté v článkoch 61 až 63 Dohody o EHP uplatňovali, musí byť štátna pomoc poskytnutá podniku, ktorý vyrába výrobky patriace medzi výrobky pokryté Dohodou o EHP.

Článok 8 ods. 3 Dohody o EHP uvádza, že:

„Pokiaľ nie je inak uvedené, ustanovenia tejto dohody sa uplatnia iba na: a) výrobky, na ktoré sa vzťahujú kapitoly 25 až 97 Harmonizovanému systému opisu komodít a kódovania, s výnimkou výrobkov uvedených v protokole 2; b) výrobky uvedené v protokole 3, ktoré podliehajú špecifickým dojednaniam uvedeným v tomto protokole.“

Pokiaľ nie je v dohode uvedené inak, článok 8 ods. 3 Dohody o EHP obmedzuje vecnú pôsobnosť Dohody o EHP na uvedené výrobky. Keďže soby ani sobie výrobky nepatria do kapitol 25 až 97 Harmonizovaného systému opisu komodít a kódovania (HS) a nie sú ani uvedené v protokole 3 Dohody o EHP, do všeobecného rozsahu pôsobnosti Dohody o EHP nespadajú.

Príjemca údajnej štátnej pomoci v tejto veci je podnik, ktorý sa zaoberá porážkou sobov. Keďže výrobky sobích bitúnkov patria do kapitol 02, 05, 15, 16 a 23 Harmonizovaného systému opisu komodít a kódovania (HS), nepatria medzi výrobky, na ktoré sa vzťahuje Dohoda o EHP, a ani medzi výrobky, na ktoré sa vzťahuje protokol 3 k Dohode o EHP.

Sťažnosť sa teda týka údajnej štátnej pomoci podnikom vyrábajúcim výrobky, ktoré podľa článku 8 ods. 3 Dohody o EHP nepatria medzi výrobky pokryté Dohodou o EHP.

Na základe uvedených skutočností dospel dozorný úrad k záveru, že predmet sťažnosti nepatrí do pôsobnosti Dohody o EHP, a dozorný úrad preto nemá právomoc posúdiť údajnú štátnu pomoc (6).

3. Záver

Dozorný úrad preto dospel k záveru, že očividne neexistujú dôvody na pokračovanie vo veci.

Za týchto okolností dozorný úrad rozhodol o ukončení veci,

PRIJAL TOTO ROZHODNUTIE:

Článok 1

Dozorný úrad EZVO sa domnieva, že granty poskytnuté bitúnkom na porážku sobov v Nórsku nepredstavujú štátnu pomoc v zmysle článku 61 Dohody o EHP.

Článok 2

Toto rozhodnutie je určené Nórskemu kráľovstvu.

Článok 3

Iba anglické znenie je autentické.

V Bruseli 12. marca 2008 Za Dozorný úrad EZVO Per SANDERUD predseda Kurt JAEGER člen kolégia

(1) Ďalej len „dozorný úrad“.

(2) Ďalej len „Dohoda o EHP“.

(3) Ďalej len „Dohoda o dozore a súde“.

(4) Rozvojový fond sobieho hospodárstva.

(5) Ďalej len „riaditeľstvo“.

(6) Porovnaj rozhodnutie dozorného úrad č. 176/05/COL z 15. júla 2005 o údajnej štátnej pomoci v rybnom hospodárstve.